CELEX: 32008D0036
Language: sk
Date: 2008-01-10 00:00:00
Title: 2008/36/ES: Rozhodnutie Komisie z  10. januára 2008 , ktorým sa povoľuje uvedenie ryžových nápojov s pridanými fytosterolmi/fytostanolmi ako nových potravín na trh v súlade s nariadením Európskeho parlamentu a Rady (ES) č. 258/97 [oznámené pod číslom K(2008) 6]

11.1.2008   
            
            
               SK
            
            
               Úradný vestník Európskej únie
            
            
               L 8/15
            
         
      ROZHODNUTIE KOMISIE
   
   z 10. januára 2008,
   ktorým sa povoľuje uvedenie ryžových nápojov s pridanými fytosterolmi/fytostanolmi ako nových potravín na trh v súlade s nariadením Európskeho parlamentu a Rady (ES) č. 258/97
   [oznámené pod číslom K(2008) 6]
   (Iba fínske a švédske znenie je autentické)
   (2008/36/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Európskeho parlamentu a Rady (ES) č. 258/97 z 27. januára 1997 o nových potravinách a nových prídavných látkach (1), a najmä na jeho článok 7,
   keďže:
   
               (1)
            
            
               Dňa 12. októbra 2004 spoločnosť Teriaka Ltd Paulig Group požiadala príslušné fínske orgány o uvedenie ryžových nápojov s pridanými fytosterolmi na trh ako nových potravín alebo nových prídavných látok.
            
         
               (2)
            
            
               Príslušný orgán Fínska pre posudzovanie potravín vydal 12. januára 2005 svoju prvú hodnotiacu správu. V uvedenej správe dospel k záveru, že ryžové nápoje s pridanými fytosterolmi sú z hľadiska ľudskej spotreby bezpečné.
            
         
               (3)
            
            
               Dňa 31. januára 2005 Komisia poslala prvú hodnotiacu správu všetkým členským štátom.
            
         
               (4)
            
            
               V rámci 60-dňovej lehoty ustanovenej v článku 6 ods. 4 nariadenia (ES) č. 258/97 boli v súlade s týmto ustanovením vznesené odôvodnené námietky proti uvedeniu výrobku na trh.
            
         
               (5)
            
            
               Preto sa 28. októbra 2005 uskutočnili konzultácie s Európskym úradom pre bezpečnosť potravín (EFSA).
            
         
               (6)
            
            
               Dňa 15. februára 2006 EFSA prijal na žiadosť Komisie v súvislosti so žiadosťou o povolenie ryžových nápojov s pridanými fytosterolmi ako nových potravín vyhlásenie Pracovnej skupiny pre dietetické výrobky, výživu a alergie.
            
         
               (7)
            
            
               Pracovná skupina dospela v tomto vyhlásení k záveru, že neexistuje dôvod domnievať sa, že uvedenie ryžových nápojov s pridanými fytosterolmi/fytostanolmi na trh zvýši riziko nadmernej spotreby fytosterolov.
            
         
               (8)
            
            
               Na základe vedeckého hodnotenia ryžové nápoje s pridanými fytosterolmi/fytostanolmi spĺňajú kritériá ustanovené v článku 3 ods. 1 nariadenia (ES) č. 258/97.
            
         
               (9)
            
            
               Nariadením Komisie (ES) č. 608/2004 z 31. marca 2004, ktoré sa týka označovania potravín a potravinových prísad s pridanými fytosterolmi, fytosterolovými estermi, fytostanolmi a/alebo fytostanolovými estermi (2), sa zabezpečí, aby sa spotrebiteľom poskytli nevyhnutné informácie s cieľom zabrániť nadmernému príjmu dodatočných fytosterolov.
            
         
               (10)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   Ryžové nápoje s pridanými fytosterolmi/fytostanolmi vymedzenými v prílohe môžu byť uvedené na trh v rámci Spoločenstva ako nové potraviny.
   Článok 2
   1.   Ryžové nápoje uvedené v článku 1 sa budú ponúkať takým spôsobom, aby ich bolo možné ľahko rozdeliť na porcie s obsahom najviac 3 g (v prípade jednej dennej porcie) alebo s obsahom najviac 1 g (v prípade troch denných porcií) pridaných fytosterolov/fytostanolov.
   2.   Množstvo fytosterolov/fytostanolov pridaných do jedného nápoja nesmie presiahnuť 3 g.
   Článok 3
   Toto rozhodnutie je určené spoločnosti Teriaka Ltd, Siirakuja 3, 01490 Vantaa, Fínsko.
   
      V Bruseli 10. januára 2008
      
         
            Za Komisiu
         
         Markos KYPRIANOU
         
         
            člen Komisie
         
      
   
   
      (1)  Ú. v. ES L 43, 14.2.1997, s. 1. Nariadenie naposledy zmenené a doplnené nariadením (ES) č. 1882/2003 (Ú. v. EÚ L 284, 31.10.2003, s. 1).
   
      (2)  Ú. v. EÚ L 97, 1.4.2004, s. 44.
   
      PRÍLOHA
      Špecifikácia fytosterolov a fytostanolov pridávaných do ryžových nápojov
      Definícia
      Fytosteroly a fytostanoly sú steroly a stanoly extrahované z rastlín a môžu sa vyskytovať vo voľnej forme alebo vo forme esterov s mastnými kyselinami vhodnými na použitie v potravinách.
      Zloženie (na základe metódy GC-FID alebo podobnej metódy):
      < 80 % β-sitosterolu
      < 15 % β-sitostanolu
      < 40 % kampesterolu
      < 5 % kampestanolu
      < 30 % stigmasterolu
      < 3 % brassikasterolu
      < 3 % iných sterolov/stanolov.
      Kontaminácia/čistota (na základe metódy GC-FID alebo podobnej metódy)
      Fytosteroly a fytostanoly získané z iných zdrojov ako z rastlinného oleja vhodného pre potraviny musia byť bez kontaminantov, čo možno najlepšie zabezpečiť viac ako 99 % čistotou prídavnej látky fytosterolu/fytostanolu.